ছেলে থাকে শ্বশুরবাড়িতে। কিন্তু সেখানে তো মায়ের ঠাঁই হবে না। এ দিকে নিজেদের বাড়িও নেই। বৃদ্ধা মায়ের জন্য তাই অনেক ভেবেচিন্তে ‘নিরাপদ’ বৃদ্ধাশ্রম বের করল ছেলে। ভিড়ে ঠাসা হাওড়া স্টেশনে এসে অসহায় মাকে রেখে চলে গেল সে। মাঝেমধ্যে সেখানে এসেই মাকে দেখে যায় সেই ছেলে, কিছু হাতখরচাও দিয়ে যায় সে।
পাঁচ মাস ধরে হাওড়া স্টেশনে এভাবেই অভুক্ত অবস্থায় দিন কাটছিল ৫৯ বছরের স্বপ্না চট্টোপাধ্যায়ের। বেসরকারি সংস্থায় কর্মরত স্বামী বছর দশেক আগে মারা গিয়েছেন। ফলে, ট্রেন যাত্রীদের দেওয়া ভিক্ষাই একমাত্র ভরসা ছিল সহায় সম্বলহীন এই বৃদ্ধার।

এই বিষয়ে অন্যান্য খবর

তালাবন্ধ বাড়ি থেকে ক্ষীণ আওয়াজ, বউমার কীর্তিতে স্তম্ভিত আসানসোল
ছেলে-বউমা গেলেন অসম বেড়াতে। অভুক্ত মায়ের ঠাঁই হলো থানায়, দেখুন ভিডিও


বেশ কিছুদিন ধরেই হাওড়া স্টেশনের এই বৃদ্ধাকে চোখে পড়ছিল কয়েকজন যাত্রীর। শেষ পর্যন্ত সোমবার কয়েকজন নিত্যযাত্রী, স্বেচ্ছাসেবী সংস্থার সদস্যদের উদ্যোগে বিষয়টি চোখে পড়ে জিআরপি-র। তখনই জানা যায় বৃদ্ধার করুণ কাহিনি।
স্বপ্নাদেবী জানিয়েছেন, এক সময়ে স্বামী, ছেলেকে নিয়ে পার্ক সার্কাসে ভাড়া বাড়িতে থাকতেন তিনি। স্বপ্নাদেবীর স্বামী একটি বিদেশি ব্যাঙ্কের অবসরপ্রাপ্ত কর্মী ছিলেন। ২০০৯ সালে তিনি মারা যাওয়ার পরে থেকেই সংসারের অবস্থা খারাপ হতে থাকে। 
দেখুন ভিডিও
 

একমাত্র ছেলে বিয়ে করে দক্ষিণ কলকাতার গাঙ্গুলীবাগান এলাকায় শ্বশুরবাড়িতে থাকতে শুরু করে। মায়ের জন্য কোনও ভাড়া বাড়িও জোগাড় করতে পারেনি সে। শেষ পর্যন্ত মাকে হাওড়া স্টেশনে রেখে যায় ছেলে।
সোমবার বিষয়টি নজরে আসার পরে হাওড়া জিআরপি-র পক্ষ থেকে বৃদ্ধাকে উদ্ধার করা হয়। এ দিন তাঁকে হাওড়া আদালতে পেশ করে কোনও হোম বা বৃদ্ধাশ্রমে পাঠানোর ব্যবস্থা করতে চায় রেল পুলিশ। 
তাঁকে নিয়ে যখন এত টানাপোড়েন চলছে, তখন স্বপ্নাদেবীর চোখে জল। অনেক প্রশ্নের পরেও ছেলের বিরুদ্ধে তাঁর মুখ থেকে কোনও কথা বেরোয়নি।